PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra Propunerii legislative pentru modificarea art. 40 din Legea nr.41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune
Propunerea legislativă pentru modificarea art. 40 din Legea nr.41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune a fost transmisă Comisiei pentru cultură, arte, mijloace de informare în masă, cu adresa nr. P.l-x  143 din 5 iunie 2013 şi înregistrată la Comisie cu nr. 30/125 din 5 iunie 2013.
Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru buget, finanţe şi bănci şi Comisiei juridice, de disciplină şi imunităţi. Până la data întocmirii raportului s-a primit avizul negativ din partea Comisiei juridice, de disciplină şi imunităţi.
În redactarea raportului, Comisia a avut în vedere avizul favorabil, cu observaţii şi propuneri, nr. 459 din 29.05.2013, emis de Consiliul Legislativ.

Potrivit prevederilor art. 31 alin. (5)  din Constituţia României, republicată, propunerea legislativă face parte din categoria legilor organice, ca şi legea asupra căreia se intervine.
Propunerea legislativă a fost dezbătută în şedinţa Comisiei din data de 11 iunie 2013. 

În conformitate cu prevederile art. 54  din Regulamentul Camerei Deputaţilor, republicat, din partea Guvernului, a participat la lucrările Comisiei, doamna Irina Cajal, subsecretar de stat în Ministerul Culturii. 
La lucrările Comisiei au fost prezenţi 17 deputaţi, din totalul de 20 de membri ai Comisiei.
Iniţiativa legislativă are ca obiect de reglementare modificarea art.40 din Legea nr.41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune, republicată, cu modificările şi completările ulterioare. Pe de o parte, se propune eliminarea taxelor pentru serviciul public de radiodifuziune, respectiv pentru serviciul public de televiziune precum şi a penalităţilor de întârziere pentru neachitarea la termen a taxelor datorate, toate acestea reprezentând contribuţii la veniturile proprii ale Societăţii Române de Radiodifuziune şi Societăţii Române de Televiziune, iar pe de altă parte, abrogarea alin. (2) – (7) ale art 40. Totodată, se dispune şi abrogarea Hotărârii Guvernului nr.977/2003 privind taxa pentru serviciul public de radiodifuziune, cu modificările şi completările ulterioare, precum şi a Hotărârii Guvernului nr.978/2003 privind taxa pentru serviciul public de televiziune. 

Raportul Comisiei a fost adoptat cu majoritatea voturilor celor prezenţi în sală în momentul votării (12 voturi „pentru” şi un vot „împotrivă”).
Potrivit art.75 alin. (1) din Constituţia României, republicată, Camera Deputaţilor este prima Cameră sesizată, pentru această iniţiativă legislativă.
În urma dezbaterii, Comisia pentru cultură, arte, mijloace de informare în masă propune respingerea Propunerii legislative pentru modificarea art. 40 din Legea nr.41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune.
Motivarea respingerii se întemeiază pe următoarele considerente:

- potrivit art. 31 alin. (5) din Constituţia României, republicată şi art. 1 din Legea nr. 41/1994, republicată, cu modificările şi completările ulterioare, Societatea Română de Radiodifuziune şi Societatea Română de Televiziune au fost înfiinţate ca servicii publice autonome de interes naţional independente editorial. Raţiunea existenţei celor două societăţi, precum şi fundamentul plăţii taxei radio-tv îşi găsesc reglementarea  în art. 31 din Constituţie, care prevede dreptul la informare al cetăţenilor. Astfel, alin. (2) al acestui articol statuează faptul că autorităţile publice, potrivit competenţelor ce le revin, sunt obligate să asigure informarea corectă a cetăţenilor asupra treburilor publice şi asupra problemelor de interes personal.  Astfel, s-a considerat că adoptarea prevederilor propuse prin intermediul iniţiativei legislative ar conduce la imposibilitatea îndeplinirii obiectivelor constituţionale şi legale de către cele două servicii publice, acestea pierzând o sursă considerabilă de finanţare, ce le conferă în prezent independenţă faţă subvenţia primită de la bugetul de stat, a cărei cheltuire are destinaţii special stabilite conform Legii nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune, republicată.

SECRETAR,

